Annette Vilhelmsen (SF), 2012-03-23:
Tak for det.
Jeg er rigtig, rigtig glad for, at vi nu er begyndt at tage fat på, hvordan vi gør folkeskolen langt mere rummelig og inkluderende for børn og unge med særlige behov.
Vi skal huske på, som det er nævnt tidligere, at det ikke kun er folkeskolen, der skal være rummelig for børnene med de særlige behov, det er jo hele det fællesskab og skolefællesskab, der er, som skal være rummeligt.
Og netop for at modvirke marginalisering og isolation er det vigtigt, at vi i så høj grad som muligt lader børn og unge med særlige behov være en del af den almindelige undervisning i folkeskolen og af de helt lokale fællesskaber.
Samtidig er det selvfølgelig helt afgørende at sikre de her børn og unge den støtte og de hjælpemidler, der skal til, for at det kan lade sig gøre.
Det er vigtigt at huske på, at inklusion ikke blot er at placere flere børn i den almindelige undervisning, uden at der sker en yderligere tilpasning.
Det er helt afgørende, at der sideløbende sker en tilpasning af undervisningsmiljøet, undervisningstilbuddene og rammerne.
Vi skal have en skole, hvor alle børn lærer og trives.
Når vi en dag når dertil, at vi ser alle børn som muligheder og som nogle, der bidrager til mangfoldighed, er vi nået rigtig langt.
Mange har været bekymrede undervejs i processen, og det har vi også lyttet til og har stor forståelse for, for hvordan skal hele den her omlægning komme til at foregå?
Jeg er glad for, at det endelige lovforslag afspejler, at der er blevet lyttet til en del af indvendingerne, for det er en stor og svær udfordring at sikre, at inklusion faktisk bliver set som et mål i sig selv og ikke som en spareøvelse.
Jeg synes faktisk, vi er kommet godt fra start, og jeg er glad for, at det af bemærkningerne til lovforslaget tydeligt fremgår, at økonomiske hensyn ikke er et sagligt argument til at afvise støtte til børn.
Det er vigtigt at understrege vigtigheden af, at kommunerne og siden klagenævnet ikke af økonomiske hensyn fravælger de bedst egnede løsninger.
Det kan nemlig blive meget dyrt på lang sigt.
Der har været bekymringer for, hvorvidt tilpasningen af klagereglerne skulle forhindre forældrenes mulighed for at klage, og det er vi meget glade for ikke er tilfældet, ligesom vi ser med tilfredshed på, at det så tydeligt tilkendegives, at de foreslåede ændringer kun er en tydeliggørelse af klagenævnets nuværende praksis.
Men uanset hvad vi laver af lovgivning herindefra, er det i den praktiske hverdag et initiativ som det her skal følges op.
Lige så vel som vi i dag signalerer, hvad vi vil med inklusion, er det også rigtig vigtigt, at man på den enkelte skole og at man som forældre ved spisebordet om aftenen får snakket om det her på en god måde, altså ikke som »dem og os«, men som »vi«, at vi er et fælles vi, når vi er i folkeskolen.
Det er vigtigt, at vi ikke tror, at vi sætter punktum her i dag.
Inklusion i folkeskolen er en langvarig og kompliceret opgave, som vi nu kun har taget det første skridt til at løse.
Det er helt afgørende, at vi både sikrer ordentlig dokumentation for, hvordan loven kommer til at virke i praksis, og i det hele taget følger området meget nøje.
Det er meget vigtigt, at det nationale ressourcecenter for specialundervisning og inklusion kommer til at være med til at sikre, at der tilvejebringes viden og gode eksempler på god inklusion.
F.eks. har vi nu iværksat forsøg med to lærere, det initiativ følges op, og der skal også ses på effekter, på, hvorvidt det har indflydelse på klassemiljøet.
Det er utrolig vigtigt, at vi får sat fokus på god skoleledelse, at vi får bakket op om lærernes profession, at vi sikrer lærerne gode muligheder for efteruddannelse og sparring, at eleverne bliver klar til opgaven at rumme flere kammerater og selv blive rummet, og jeg vil sige det igen, nemlig at forældrene forstår, at det er en fælles opgave.
Endelig er vi tilfredse med, at ordningen med de frie skoler, friskolerne og efterskolerne, vil blive taget op og drøftet, og derfor vil ordningen for dem først være gældende fra 2013 og 2014.
På baggrund af det bakker SF op om lovforslaget.